[pic] | ΕΥΡΩΠΑΪΚΗ ΕΠΙΤΡΟΠΗ |

Βρυξέλλες, 4.5.2011

COM(2011) 242 τελικό

ΕΚΘΕΣΗ ΤΗΣ ΕΠΙΤΡΟΠΗΣ ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΣΤΟ ΣΥΜΒΟΥΛΙΟ

σχετικά με την εφαρμογή του κανονισμού (ΕK, Ευρατόμ) αριθ. 58/97 και του κανονισμού (ΕΚ) αριθ. 295/2008 του Ευρωπαϊκού Κοινοβουλίου και του Συμβουλίου σχετικά με τις στατιστικές διάρθρωσης των επιχειρήσεων (αναδιατύπωση) ο οποίος κατήργησε και αντικατέστησε τον κανονισμό αριθ. 58/97

ΕΚΘΕΣΗ ΤΗΣ ΕΠΙΤΡΟΠΗΣ ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΣΤΟ ΣΥΜΒΟΥΛΙΟ

σχετικά με την εφαρμογή του κανονισμού (ΕΚ, Ευρατόμ) αριθ. 58/97 και του κανονισμού (ΕΚ) αριθ. 295/2008 του Ευρωπαϊκού Κοινοβουλίου και του Συμβουλίου σχετικά με τις στατιστικές διάρθρωσης των επιχειρήσεων (αναδιατύπωση) ο οποίος κατήργησε και αντικατέστησε τον κανονισμό αριθ. 58/97

ΠΙΝΑΚΑΣ ΠΕΡΙΕΧΟΜΕΝΩΝ

1. ΕΙΣΑΓΩΓΗ 3

2. ΚΑΝΟΝΙΣΤΙΚΕΣ ΕΞΕΛΙΞΕΙΣ 3

3. ΔΙΑΘΕΣΙΜΟΤΗΤΑ ΚΑΙ ΠΟΙΟΤΗΤΑ ΤΩΝ ΣΤΑΤΙΣΤΙΚΩΝ ΣΤΟΙΧΕΩΝ ΔΙΑΡΘΡΩΣΗΣ ΤΩΝ ΕΠΙΧΕΙΡΗΣΕΩΝ 4

3.1. Κύρια σύνολα στοιχείων 4

3.2. Έγκαιρη υποβολή, προσβασιμότητα και σημασία των συνόλων στοιχείων 6

3.3. Κανόνες απορρήτου και εφαρμογή 8

3.4. Ακρίβεια 9

3.5. Συνοχή και συγκρισιμότητα 9

4. ΣΥΜΜΟΡΦΩΣΗ ΜΕ ΤΟΝ ΚΑΝΟΝΙΣΜΟ ΓΙΑ ΤΙΣ ΣΤΑΤΙΣΤΙΚΕΣ ΔΙΑΡΘΡΩΣΗΣ ΤΩΝ ΕΠΙΧΕΙΡΗΣΕΩΝ (ΣΔΕ) 9

5. Η επιβάρυνση για τις επιχειρήσεις και μέτρα για τον περιορισμό της 9

5.1. Εισαγωγή 9

5.2. Ενέργειες για τη μείωση της επιβάρυνσης 9

6. ΠΕΡΑΙΤΕΡΩ ΕΞΕΛΙΞΕΙΣ 9

ΕΙΣΑΓΩΓΗ

Στόχος του κανονισμού αριθ. 58/97 του Συμβουλίου (εφεξής « ο κανονισμός αριθ. 58/97» ή «ο κανονισμός ΣΔΕ»), όπως ορίζεται στο άρθρο 1 του κανονισμού, είναι η δημιουργία κοινού πλαισίου για τη συλλογή, την κατάρτιση, τη διαβίβαση και την αξιολόγηση των κοινοτικών στατιστικών σχετικά με τη διάρθρωση, τις δραστηριότητες, την ανταγωνιστικότητα και τις επιδόσεις των επιχειρήσεων εντός της Κοινότητας. Ο κανονισμός ΣΔΕ ορίζει τους κανόνες, τα πρότυπα και τους ορισμούς που είναι απαραίτητα για την παραγωγή συγκρίσιμων κοινοτικών στατιστικών.

Η παρούσα έκθεση αφορά την εφαρμογή του κανονισμού αριθ. 58/97. Πρέπει να επισημανθεί ότι ο κανονισμός αριθ. 58/97 καταργήθηκε και αντικαταστήθηκε από τον κανονισμό (ΕΚ) αριθ. 295/2008 του Ευρωπαϊκού Κοινοβουλίου και του Συμβουλίου σχετικά με τις στατιστικές διάρθρωσης των επιχειρήσεων (αναδιατύπωση) (εφεξής «ο κανονισμός αριθ. 295/2008»).

Η έκθεση εκπονήθηκε εν μέρει βάσει των διατάξεων του άρθρου 14 παράγραφος 1 του κανονισμού αριθ 58/97 όσον αφορά τα τελικά στοιχεία για το έτος αναφοράς 2007 και εν μέρει βάσει των διατάξεων του άρθρου 13 παράγραφος 1 του κανονισμού αριθ. 295/2008 όσον αφορά τα προκαταρκτικά στοιχεία για το έτος αναφοράς 2008.

Ο λόγος για τον οποίο η έκθεση εκπονήθηκε με αυτό τον τρόπο ήταν ότι τα πρώτα πλήρη σύνολα στοιχείων που καλύπτουν όλα τα παραρτήματα του κανονισμού αριθ. 295/2008 για το έτος αναφοράς 2008 δεν θα επικυρωθούν πριν από τις αρχές του 2011, δηλαδή πολύ αργά για να επιτραπεί η εκπόνηση έκθεσης εντός της προθεσμίας που ορίζει ο κανονισμός αριθ. 295/2008, και, για το λόγο αυτό, η εκπόνηση της έκθεσης βασίστηκε σε μέρη και των δύο κανονισμών.

Εν γένει, σκοπός της έκθεσης είναι να παράσχει πληροφορίες όσον αφορά τα μέτρα που έχει λάβει η Ευρωπαϊκή Επιτροπή για να εξασφαλίσει ότι οι διατιθέμενες στους χρήστες ευρωπαϊκές στατιστικές διάρθρωσης των επιχειρήσεων είναι υψηλής ποιότητας καθώς και όσον αφορά τον τρόπο με τον οποίο και τον βαθμό στον οποίο εφαρμόζεται ο κανονισμός ΣΔΕ σε κάθε κράτος μέλος. Επιπλέον, παρέχει πληροφορίες σχετικά με τον φόρτο για τις επιχειρήσεις και τις ενέργειες στις οποίες προέβησαν τα κράτη μέλη για να μειώσουν το φόρτο αυτό.

ΚΑΝΟΝΙΣΤΙΚΕΣ ΕΞΕΛΙΞΕΙΣ

Ύστερα από την εκπόνηση της προηγούμενης έκθεσης το 2007 ο κανονισμός ΣΔΕ καταργήθηκε το 2008 με την έκδοση του κανονισμού αριθ. 295/2008 του Ευρωπαϊκού Κοινοβουλίου και του Συμβουλίου στις 11 Μαρτίου 2008. Λόγω του ότι κατά το παρελθόν είχαν πραγματοποιηθεί αρκετές τροποποιήσεις στον κανονισμό αριθ. 58/97 και είχε προγραμματιστεί να ενσωματωθούν και άλλες τροποποιήσεις, προτιμήθηκε για λόγους σαφήνειας η επιλογή της «αναδιατύπωσης».

Οι κύριοι στόχοι του κανονισμού ήταν να ανταποκριθεί στην αυξημένη ανάγκη για στατιστικά στοιχεία, κυρίως σχετικά με τις υπηρεσίες, και να απλουστεύσει και να μειώσει τον όγκο των απαιτούμενων στοιχείων, στο μέτρο του δυνατού.

Δύο νέα παραρτήματα προστέθηκαν στον κανονισμό αριθ. 295/2008 (παράρτημα VIII - στατιστικές διάρθρωσης των υπηρεσιών που παρέχονται σε επιχειρήσεις και παράρτημα ΙΧ - στατιστικές διάρθρωσης σχετικά με τη δημογραφία των επιχειρήσεων) και ενισχύθηκαν οι απαιτήσεις στοιχείων για τον τομέα των υπηρεσιών.

Επίσης, προστέθηκε μια ευέλικτη ενότητα για την πραγματοποίηση συγκεκριμένης και περιορισμένης ειδικής συλλογής χαρακτηριστικών των επιχειρήσεων. Αποφασίστηκε η πρώτη χρήση της ευέλικτης ενότητας για την αναδιατύπωση του ΣΔΕ να γίνει για τη συλλογή στοιχείων σχετικά με την «πρόσβαση στη χρηματοδότηση». Τα αποτελέσματα της συλλογής στοιχείων αναμένονται το 2011.

Έγιναν επίσης ορισμένες απλουστεύσεις· καταργήθηκαν ορισμένες υποχρεωτικές και προαιρετικές μεταβλητές και η συλλογή στοιχείων για ορισμένες μεταβλητές θα πραγματοποιείται όχι σε ετήσια αλλά σε πολυετή βάση.

Η παρούσα έκθεση καλύπτει τα επτά παραρτήματα του κανονισμού αριθ. 58/97 τα οποία περιέχονται και στον κανονισμό αριθ. 295/2008 με τους ίδιους τίτλους.

Παράρτημα I Κοινή ενότητα για τις ετήσιες στατιστικές διάρθρωσης των επιχειρήσεων

Παράρτημα II Στατιστικές διάρθρωσης της βιομηχανίας

Παράρτημα III Στατιστικές διάρθρωσης του εμπορίου

Παράρτημα IV Στατιστικές διάρθρωσης του τομέα των δομικών έργων

Παράρτημα V Στατιστικές διάρθρωσης των ασφαλίσεων

Παράρτημα VI Στατιστικές διάρθρωσης των χρηματοπιστωτικών ιδρυμάτων

Παράρτημα VII Στατιστικές διάρθρωσης των συνταξιοδοτικών ταμείων

Σύμφωνα με το άρθρο 12 του κανονισμού αριθ 58/97 (άρθρο 11 του κανονισμού αριθ. 295/2008 του Ευρωπαϊκού Κοινοβουλίου και του Συμβουλίου), ο κανονισμός (ΕΚ) αριθ. 1618/1999 της Επιτροπής (κανονισμός (ΕΕ) αριθ. 275/2010 της Επιτροπής) προβλέπει τα κριτήρια για την αξιολόγηση της ποιότητας των στατιστικών διάρθρωσης των επιχειρήσεων.

ΔΙΑΘΕΣΙΜΟΤΗΤΑ ΚΑΙ ΠΟΙΟΤΗΤΑ ΤΩΝ ΣΤΑΤΙΣΤΙΚΩΝ ΣΤΟΙΧΕΩΝ ΔΙΑΡΘΡΩΣΗΣ ΤΩΝ ΕΠΙΧΕΙΡΗΣΕΩΝ

Κύρια σύνολα στοιχείων

Οι στατιστικές διάρθρωσης των επιχειρήσεων παρέχουν μια συνολική εικόνα όσον αφορά τη διάρθρωση, την εξέλιξη και τα χαρακτηριστικά των ευρωπαϊκών επιχειρήσεων και τις διάφορες δραστηριότητές τους. Σε γενικούς όρους, καλύπτουν όλες τις δραστηριότητες της αγοράς πλην του γεωργικού τομέα και των προσωπικών υπηρεσιών.

Τα βασικά χαρακτηριστικά (μεταβλητές) των στοιχείων ΣΔΕ είναι τα εξής:

- Δημογραφικές μεταβλητές για τις επιχειρήσεις (π.χ. αριθμός επιχειρήσεων).

- Μεταβλητές «που αφορούν την παραγωγή» (π.χ. κύκλος εργασιών, προστιθέμενη αξία).

- Μεταβλητές «που αφορούν τις εισροές»· εισροή εργασίας (π.χ. απασχόληση, εργατοώρες)· εισροές αγαθών και υπηρεσιών (π.χ. σύνολο αγορών)· εισροή κεφαλαίου (π.χ. επενδύσεις σε υλικά αγαθά).

- Διάφοροι σημαντικοί παράγωγοι δείκτες διαμορφώνονται υπό τη μορφή λόγου ορισμένων νομισματικών χαρακτηριστικών ή κατά κεφαλή τιμών.

Αρκετά σύνολα στοιχείων διαβιβάζονται από όλα τα κράτη μέλη σύμφωνα με τις απαιτήσεις που καθορίζονται στον κανονισμό αριθ. 251/2009[1] της Επιτροπής και οι βασικές σειρές είναι αυτές που ταξινομούνται ως εξής:

- Ετήσιες στατιστικές επιχειρήσεων·

- Ετήσιες στατιστικές επιχειρήσεων κατανεμημένων κατά τάξη μεγέθους·

- Ετήσιες περιφερειακές στατιστικές.

- Στις σειρές των ετήσιων στατιστικών των επιχειρήσεων , όλα τα χαρακτηριστικά δημοσιεύονται ανά χώρα και σε επίπεδο ανάλυσης της NACE Αναθ. 1.1 (4 ψηφία).

Ετήσιες στατιστικές επιχειρήσεων κατανεμημένων κατά τάξη μεγέθους. Όλα τα χαρακτηριστικά δημοσιεύονται ανά χώρα και αναλύονται στο επίπεδο NACE Αναθ. 1.1 (3 ψηφία) και ανά κατηγορία μεγέθους της απασχόλησης. Για τις δραστηριότητες διανεμητικού εμπορίου διατίθεται συμπληρωματική ανάλυση ανά κατηγορία μεγέθους του κύκλου εργασιών.

Στις σειρές των ετήσιων περιφερειακών στατιστικών δημοσιεύονται τέσσερα χαρακτηριστικά ανά περιφέρεια του επιπέδου NUTS-2[2] και αναλύονται σε επίπεδο κατανομής της τάξης (2 ψηφία). Για το τμήμα του διανεμητικού εμπορίου τα στοιχεία δημοσιεύονται στο επίπεδο της NACE Αναθ. 1.1 (3 ψηφία).

Τα στοιχεία που ζητήθηκαν από το έτος αναφοράς 2008 και εξής θα διατεθούν στον δικτυακό τόπο της Eurostat με νέους κωδικούς και την ταξινόμηση των δραστηριοτήτων (NACE Αναθ. 2).

Τα περισσότερα στοιχεία ΣΔΕ συλλέγονται από τις εθνικές στατιστικές υπηρεσίες (ΕΣΥ), μέσω στατιστικών ερευνών ή ερευνών του μητρώου επιχειρήσεων ή από διάφορες διοικητικές πηγές. Οι ΕΣΥ μπορούν να χρησιμοποιούν μία ή περισσότερες από αυτές τις πηγές, ανάλογα με τη στρατηγική της έρευνάς τους, λαμβάνοντας υπόψη το κόστος, την ποιότητα και την επιβάρυνση για τις επιχειρήσεις. Σε επίπεδο Eurostat όλα τα στοιχεία που λαμβάνονται από τα κράτη μέλη ελέγχονται από άποψη ποιότητας και δημοσιεύονται στον δικτυακό τόπο της Eurostat.

Έγκαιρη υποβολή, προσβασιμότητα και σημασία των συνόλων στοιχείων

3.2.1. Έγκαιρη υποβολή των συνόλων στοιχείων·

Οι προθεσμίες διαβίβασης (εκφραζόμενες σε μήνες, μετά το τέλος του έτους αναφοράς) για την παροχή στοιχείων στην Eurostat είναι:

- T+10 για προκαταρκτικά στοιχεία σχετικά με τα παραρτήματα Ι έως IV·

- T+10 για το παράρτημα VI·

- T+12 για τα παραρτήματα V και VII·

- T+18 για τελικά στοιχεία σχετικά με τα παραρτήματα Ι έως IV.

3.2.2. Προσβασιμότητα στα δημοσιευθέντα στοιχεία ΣΔΕ

Όλα τα στοιχεία διατίθενται δωρεάν στο δικτυακό τόπο της Eurostat[3] στην ενότητα «Βιομηχανία, εμπόριο και υπηρεσίες».

Τα οριστικά στοιχεία του 2007 για τα παραρτήματα V έως VII δημοσιεύθηκαν στο δικτυακό τόπο της Eurostat τον Μάιο του 2009 και για τα παραρτήματα I έως IV τον Νοέμβριο του 2009.

Τα συγκεντρωτικά οριστικά στοιχεία του 2007 για την ΕΕ έχουν υπολογιστεί βάσει των διαθέσιμων στοιχείων και, σε περίπτωση που δεν υπάρχουν στοιχεία, βάσει εκτιμήσεων. Δεν δημοσιεύθηκαν μη εμπιστευτικά συγκεντρωτικά στοιχεία για την ΕΕ στις αρχές του 2010.

Τα προκαταρκτικά στοιχεία του 2008 για τα παραρτήματα Ι έως IV στην NACE Αναθ.2 δημοσιεύτηκαν στον δικτυακό τόπο της Eurostat τον Ιανουάριο του 2010 για τις περισσότερες χώρες.

3.2.2.1. Πρόγραμμα δημοσιεύσεων για το 2009

Εκτός από το ότι δημοσιεύονται στον δικτυακό τόπο της Eurostat, τα αποτελέσματα παρουσιάζονται και σε ορισμένες εκδόσεις, όπως: μία έκδοση Panorama «European Business: Facts and figures» (Ευρωπαϊκές Επιχειρήσεις: γεγονότα και στοιχεία), δέκα τεύχη της έκδοσης Statistics in Focus και το νέο αναδιαρθρωμένο ειδικό τμήμα του δικτυακού τόπου της Eurostat αφιερωμένο στις ευρωπαϊκές επιχειρήσεις.

Τα στοιχεία ΣΔΕ χρησιμοποιήθηκαν και σε πολλές άλλες εκδόσεις. Πολλές απόψεις κατατέθηκαν κατά το 2009, κυρίως στην επετηρίδα της Eurostat, το βιβλίο τσέπης της Eurostat και την επετηρίδα για τις περιφέρειες.

Επιπλέον, από τα μέσα του 2009 άρχισε να λειτουργεί ένα νέο εργαλείο ( Statistics Explained[4]) για τη διάδοση των (μετα-)δεδομένων μέσω του δικτυακού τόπου της Eurostat. Το Statistics Explained βασίζεται σε τεχνολογία Web 2.0 τύπου Wiki και ο κύριος σκοπός του είναι να επεξηγεί τις ευρωπαϊκές στατιστικές, παρουσιάζοντας τα στατιστικά στοιχεία και επισημαίνοντας εάν υπάρχει κάτι το ενδιαφέρον ή το μη αναμενόμενο σχετικά με αυτά, παρέχοντας, ταυτόχρονα, όλες τις απαραίτητες γενικές πληροφορίες.

3.2.3. Αποτελεσματικότητα του κανονισμού και σημασία των συνόλων στοιχείων. πληρότητα.

Με πολύ γενικούς όρους μπορεί να εξαχθεί το συμπέρασμα από τους πίνακες 1, 2 και 3 ότι τα στοιχεία που διαβιβάζονται από τα κράτη μέλη είναι λογικά πλήρη όσον αφορά τα παραρτήματα Ι έως IV, αλλά είναι εν γένει πολύ λιγότερα τα στοιχεία που είναι διαθέσιμα για τα παραρτήματα που καλύπτουν τους χρηματοπιστωτικούς τομείς (παραρτήματα V έως VII).

Επίσης, από τα στοιχεία που παρουσιάζονται στους παρακάτω πίνακες, παρατηρείται ότι τα στοιχεία που διατίθενται στον δικτυακό τόπο της Eurostat περιορίστηκαν λόγω της παρουσίας εμπιστευτικών στοιχείων, ιδιαίτερα για τις μικρές χώρες όσον αφορά τα οριστικά στοιχεία για τα παραρτήματα Ι έως IV.

Για τα προκαταρκτικά στοιχεία του 2008 σχετικά με τα παραρτήματα Ι έως IV παρατηρήθηκε υψηλός βαθμός διαθεσιμότητας και χαμηλός βαθμός απορρήτου καθώς τα στοιχεία αυτά ζητήθηκαν μόνον σε τριψήφιο επίπεδο του NACE Αναθ 2.

Πίνακας 1. Διαθεσιμότητα και απόρρητο των τελικών στοιχείων 2007 για τα παραρτήματα Ι έως IV, NACE Αναθ.1.1

Χώρες[5] | Σύνολο διαβιβασθέντων στοιχείων ως ποσοστό των απαιτούμενων από τον κανονισμό ΣΔΕ | Απόρρητα στοιχεία ως ποσοστό των διαβιβασθέντων στοιχείων |

Μεγάλες χώρες | 94 | 13 |

Χώρες μέσου μεγέθους | 92 | 22 |

Μικρές χώρες | 86 | 26 |

ΟΛΕΣ ΟΙ ΧΩΡΕΣ | 90 | 22 |

Πίνακας 2. Διαθεσιμότητα και απόρρητο των τελικών στοιχείων 2007 για τα παραρτήματα V έως VII, NACE Αναθ.1.1

Χώρες | Σύνολο διαβιβασθέντων στοιχείων ως ποσοστό των απαιτούμενων από τον κανονισμό ΣΔΕ | Απόρρητα στοιχεία ως ποσοστό των διαβιβασθέντων στοιχείων |

Μεγάλες χώρες | 63 | 9 |

Χώρες μέσου μεγέθους | 78 | 11 |

Μικρές χώρες | 70 | 6 |

ΟΛΕΣ ΟΙ ΧΩΡΕΣ | 73 | 9 |

Πίνακας 3. Διαθεσιμότητα και απόρρητο των προκαταρκτικών στοιχείων 2008 για τα π αραρτήματα Ι έως IV, NACE Αναθ.2

Χώρες | Σύνολο διαβιβασθέντων στοιχείων ως ποσοστό των απαιτούμενων από τον κανονισμό ΣΔΕ | Απόρρητα στοιχεία ως ποσοστό των διαβιβασθέντων στοιχείων |

Μεγάλες χώρες | 99 | 5 |

Χώρες μέσου μεγέθους | 95 | 16 |

Μικρές χώρες | 91 | 14 |

ΟΛΕΣ ΟΙ ΧΩΡΕΣ | 94 | 13 |

3.2.3.1. Σημασία για τους χρήστες

Ένας δείκτης της σημασίας των στοιχείων ΣΔΕ για τους χρήστες μας είναι ο αριθμός των στοιχείων ή των δημοσιεύσεων που τηλεφορτώνονται από τον δικτυακό τόπο της Eurostat και ο αριθμός των δημοσιεύσεων που πωλήθηκαν κατά το 2009.

Τα αριθμητικά στοιχεία που παρουσιάζονται στον παρακάτω πίνακα αντιστοιχούν στα στοιχεία τα οποία συμβουλεύτηκαν οι χρήστες μας, τα οποία ήταν διαθέσιμα στον δικτυακό τόπο για τις εκδόσεις της Eurostat κατά το έτος 2009.

Πίνακας 4. Αριθμός των στοιχείων τα οποία συμβουλεύτηκαν οι χρήστες

Δημοσιεύσεις που πωλήθηκαν (αντίτυπα) | 64 |

- European Business: Facts and figures (εκδόσεις από το 2007 έως το 2009)[6] |

Δημοσιεύσεις που τηλεφορτώθηκαν δωρεάν | 14.584 |

- European Business: Facts and figures |

Σύνολα στοιχείων που τηλεφορτώθηκαν δωρεάν |

Παραρτήματα I έως VII - Ετήσιες στατιστικές επιχειρήσεων - Ετήσιες επιχειρηματικές στατιστικές κατά τάξη μεγέθους - Ετήσιες περιφερειακές στατιστικές - Προκαταρκτικά στοιχεία - Άλλα | 49.230 22.814 8.594 11.463 1.744 4.615 |

Κανόνες απορρήτου και εφαρμογή

Οι πίνακες της παραγράφου 3.2 δείχνουν σε ποιο βαθμό το απόρρητο περιορίζει τη διαθεσιμότητα στοιχείων. Παρόμοιοι κανόνες απορρήτου εφαρμόστηκαν από όλες τις χώρες, κυρίως για την προστασία των στοιχείων μίας ή περισσότερων επιχειρήσεων.. Σε ορισμένες χώρες, η προσέγγιση αυτή συμπληρώθηκε με έναν «κανόνα υπεροχής» βάσει του οποίου τα στοιχεία δεν διαδίδονται, εάν ένας απαντών κατέχει στα αριθμητικά στοιχεία μερίδιο υψηλότερο από ένα συγκεκριμένο καθορισμένο ποσοστό. Τα ποσοστά που χρησιμοποιήθηκαν παρουσιάζουν μικρή διαφοροποίηση.

Εκτός από το απόρρητο των στοιχείων σε επίπεδο χώρας, έγινε απόκρυψη στοιχείων και σε κοινοτικό επίπεδο για να προστατευτούν απόρρητα εθνικά στοιχεία. Οι κανόνες καθορισμού των συγκεντρωτικών στοιχείων σε επίπεδο ΕΕ που πρέπει να αποκρύπτονται έχουν οριστεί σε μια χάρτα για το στατιστικό απόρρητο σε συμφωνία με τα κράτη μέλη. Για τα στοιχεία του 2007, ως αποτέλεσμα των κανόνων που εφαρμόζονται, δεν ήταν δυνατόν να δημοσιευτεί λόγω απορρήτου το 7% του συνόλου των συγκεντρωτικών στοιχείων της ΕΕ για τις ετήσιες στατιστικές επιχειρήσεων των παραρτημάτων Ι έως IV.

Πίνακας 5. Το απόρρητο των κύριων μεταβλητών των ετήσιων στατιστικών επιχειρήσεων για τις οποίες δημοσιεύθηκαν συγκεντρωτικά στοιχεία για την ΕΕ το 2007· όλα τα επίπεδα δραστηριότητας NACE Αναθ.1.1

Παράρτημα | Συνολικός αριθμός στοιχείων | Αριθμός απόρρητων στοιχείων | Αριθμός απόρρητων στοιχείων ως ποσοστό του συνολικού αριθμού (%) |

Παράρτημα I | 856 | 57 | 7 |

Παράρτημα II | 5652 | 480 | 8 |

Παράρτημα III | 1252 | 42 | 3 |

Παράρτημα IV | 324 | 14 | 4 |

Παραρτήματα Ι έως IV | 8084 | 593 | 7 |

Για να ανταποκριθεί στις ανάγκες των χρηστών για ενημέρωση, η Ευρωπαϊκή Επιτροπή ερευνά επί του παρόντος με ποιο τρόπο μπορεί να διαθέσει περισσότερα συγκεντρωτικά στοιχεία για την ΕΕ. Έχουν διερευνηθεί και θα εφαρμοστούν από το έτος αναφοράς 2008 και μετά τρόποι υπολογισμού των εκτιμήσεων για τα απόρρητα συγκεντρωτικά στοιχεία σε επίπεδο ΕΕ τα οποία παρέχουν επαρκή προστασία των στοιχείων μεμονωμένων αποκρινόμενων, ενώ ταυτόχρονα θα διασφαλίζεται ένας βαθμός ακρίβειας των συγκεντρωτικών στοιχείων.

Προς το παρόν, χρησιμοποιούνται εκτιμήσεις για να παρέχονται περισσότερα συγκεντρωτικά στοιχεία της ΕΕ με βάση τα εθνικά μη απόρρητα εθνικά δεδομένα ούτως ώστε να καλυφθούν τα κενά στις περιπτώσεις όπου δεν ήταν δυνατόν να κοινοποιηθούν οι πραγματικές τιμές.

Ακρίβεια

Βάσει του κανονισμού (ΕΚ) αριθ. 1618/99, της 23ης Ιουλίου 1999, (στο εξής «ο κανονισμός αριθ. 1618/99») σχετικά με τα κριτήρια για την αξιολόγηση της ποιότητας των στατιστικών διάρθρωσης των επιχειρήσεων, όλα τα κράτη μέλη διαβιβάζουν στην Eurostat σε ετήσια βάση στοιχεία σχετικά με τους δείκτες ποιότητας όπως οι συντελεστές διακυμάνσεων, το ποσοστό μη απόκρισης καθώς και δύο ειδικές εκθέσεις – μία σχετικά με τη μεθοδολογία που εφαρμόστηκε και μία σχετικά με την κύρια δραστηριότητα.

Βάσει των στοιχείων που διαβιβάζουν τα κράτη μέλη, η Eurostat πραγματοποίησε ετήσια αξιολόγηση για το έτος αναφοράς 2007 και τα δύο τμήματα περιλαμβάνονται στην παρούσα έκθεση.

Για να αξιολογηθεί η ποιότητα των στοιχείων που παρέχονται σε επίπεδο ΕΕ, η Eurostat υπολόγισε συγκεντρωτικούς συντελεστές διακύμανσης για έξι χαρακτηριστικά, σε επίπεδο 3 ψηφίων της NACE Αναθ. 1.1,και για όλους τους τομείς δραστηριότητες

Ο κατωτέρω πίνακας δείχνει ότι, εκτός από λίγες εξαιρέσεις, οι συγκεντρωτικοί συντελεστές διακύμανσης σε επίπεδο ΕΕ για τα έξι χαρακτηριστικά για τα οποία έχουν συγκεντρωθεί στοιχεία (αριθμός επιχειρήσεων, κύκλος εργασιών, προστιθέμενη αξία, δαπάνες προσωπικού, ακαθάριστες επενδύσεις, αριθμός εργαζομένων) είναι μικρότεροι από 1,5%. Εν γένει, οι συντελεστές διακύμανσης που παρέχονται είναι χαμηλότεροι για τη βιομηχανία και ελαφρώς υψηλότεροι για τον κατασκευαστικό τομέα, το εμπόριο και τις υπηρεσίες.

Πίνακας 6. Κατανομή των συγκεντρωτικών συντελεστών διακύμανσης σε επίπεδο ΕΕ (%)

0,6-1,5 | 26,5 | 97,2 | 63,7 | 57,1 | 67,8 | 48,5 |

1,6-2,5 | 0 | 0,9 | 5,9 | 0,6 | 4,2 | 2,4 |

>2.5 | 0 | 0 | 0 | 0 | 1,8 | 0,6 |

Τα στοιχεία ΣΔΕ, αρχής γενομένης από τη συλλογή στοιχείων για το έτος αναφοράς 2008, θα αξιολογούνται ετησίως από την αρχή του 2011 με βάση τον νέο κανονισμό (ΕΚ) αριθ. 275/2010 για την εφαρμογή του κανονισμού αριθ. 295/2008 της Επιτροπής όσον αφορά τα κριτήρια αξιολόγησης της ποιότητας των στατιστικών διάρθρωσης των επιχειρήσεων. Οι εκθέσεις θα εκπονούνται σύμφωνα με τον κώδικα ορθής πρακτικής για τις ευρωπαϊκές στατιστικές.

Συνοχή και συγκρισιμότητα

Όπως κάθε κράτος μέλος είναι ελεύθερο να επιλέγει τον τρόπο με τον οποίο καταρτίζει τα στοιχεία για τις ΣΔΕ, απαιτείται αυστηρή συμμόρφωση με τους κανονισμούς της Επιτροπής για να διασφαλίζεται η συγκρισιμότητα των στοιχείων μεταξύ των χωρών.

Όπως αναφέρεται ανωτέρω, ζητήθηκε από τα κράτη μέλη να παρέχουν, για κάθε έτος αναφοράς, δύο εκθέσεις στις οποίες έχουν τη δυνατότητα να ενημερώνουν την Eurostat και τους χρήστες τους σχετικά με τη μεθοδολογία που εφάρμοσαν.

Η συνοχή αφορά το βαθμό στον οποίο οι στατιστικές θα επιτρέψουν τη συνδυασμένη χρήση στοιχείων από διαφορετικές πηγές και για το λόγο αυτό η Eurostat προσπάθησε να εντοπίσει τα κοινά χαρακτηριστικά μεταξύ των ΣΔΕ και των άλλων ερευνών για τις επιχειρήσεις και σε ποιο βαθμό είναι συνεπή (η συνέπεια μπορεί να θεωρηθεί συνώνυμο της συνοχής). Η συγκρισιμότητα αποτελεί ειδική περίπτωση συνοχής με τη με χρήση της ίδιας πηγής αλλά για διαφορετικές χρονικές περιόδους και/ή περιφέρειες.

Τα δεδομένα ΣΔΕ μπορούν να συνδέονται με αρκετούς άλλους τομείς όπως: εθνικοί λογαριασμοί, έρευνα για το κόστος εργασίας, στατιστικές για το εργατικό δυναμικό και βραχυπρόθεσμες στατιστικές. Ωστόσο, για να γίνει συνδυασμένη χρήση των εν λόγω στατιστικών, πρέπει να διασφαλιστεί η σύνοχή τους.

Η συνοχή μεταξύ των στατιστικών διάρθρωσης επιχειρήσεων και των τομέων που αναφέρονται ανωτέρω αναλύθηκαν στο παρελθόν και εντοπίστηκαν ορισμένες διαφορές τόσο στα στοιχεία όσο και στη μεθοδολογία. Αυτό ήταν αναμενόμενο, αφού κάθε τομέας καθορίζει τη μεθοδολογία όπως καλύτερα ταιριάζει στη συγκεκριμένη ανάλυση.

Οι στατιστικές επιχειρήσεων και εμπορίου βρίσκονται αντιμέτωπες με μεγάλες προσκλήσεις στην εποχή της παγκοσμιοποίησης. Μια σταθερή πορεία προς την ολοκλήρωση των παγκόσμιων αγορών αλλάζει τη δομή της οικονομίας και τον τρόπο λειτουργίας των επιχειρήσεων. Για το λόγο αυτό, η Eurostat ανέπτυξε ένα πρόγραμμα για τον εκσυγχρονισμό και την καλύτερη ολοκλήρωση των στατιστικών επιχειρήσεων και εμπορίου (MEETS)[8]. Το πρόγραμμα θα εφαρμοστεί για περίοδο έξι ετών από το 2008 έως το 2013.

Ένα σημαντικό σχέδιο βάσει του προγράμματος MEETS αφορά τη « συνοχή των εννοιών και των μεθόδων των στατιστικών για τις επιχειρήσεις »· το σχέδιο αυτό ξεκίνησε κατά το τρίτο τρίμηνο του 2010 και θα διαρκέσει 48 μήνες. Το εν λόγω σχέδιο θα συμβάλει στη βελτίωση της συνοχής των εννοιών και θα διευκολύνει την παραγωγή ολοκληρωμένης νομοθεσίας για τις στατιστικές επιχειρήσεων και εμπορίου στο μέλλον.

ΣΥΜΜΟΡΦΩΣΗ ΜΕ ΤΟΝ ΚΑΝΟΝΙΣΜΟ ΓΙΑ ΤΙΣ ΣΤΑΤΙΣΤΙΚΕΣ ΔΙΑΡΘΡΩΣΗΣ ΤΩΝ ΕΠΙΧΕΙΡΗΣΕΩΝ (ΣΔΕ)

Η συμμόρφωση με τον κανονισμό ΣΔΕ αξιολογείται με βάση την έγκαιρη υποβολή των στοιχείων που διαβιβάζουν τα κράτη μέλη καθώς και με βάση την πληρότητα των στοιχείων και τον αριθμό των εκδοχών που χρειάζονται πριν από την τελική δημοσίευση.

Γενικά, το επίπεδο συμμόρφωσης για τα στοιχεία του 2007 αυξήθηκε σχετικά με το επίπεδο συμμόρφωσης που είχε καταγράψει η προηγούμενη έκθεση. Η πλήρης ανάλυση όλων των θεμάτων συμμόρφωσης, ιδιαίτερα εκείνων που αφορούν τη συγκρισιμότητα, δεν θα είναι δυνατή πριν από την υποβολή των αναθεωρημένων εκθέσεων ποιότητας τον Μάιο του 2011.

Με το πέρασμα του χρόνου έχει γενικά σημειωθεί βελτίωση όσον αφορά την έγκαιρη υποβολή. Εντούτοις, ορισμένες χώρες εξακολουθούν να κοινοποιούν τα στοιχεία με καθυστέρηση, γεγονός που επηρεάζει την έγκαιρη διάδοση των συγκεντρωτικών στοιχείων της ΕΕ.

Σε σύγκριση με την προηγούμενη έκθεση, την πιο αξιοσημείωτη βελτίωση όσον αφορά την έγκαιρη υποβολή έχουν σημειώσει το Βέλγιο, η Ιρλανδία, η Ελλάδα και η Σλοβενία.

Ωστόσο, το Βέλγιο και η Ελλάδα διαβίβασαν τα στοιχεία τους με κάποια καθυστέρηση. Τα πρώτα στοιχεία για το 2007 έδωσε η Μάλτα με μεγάλη καθυστέρηση

Όσον αφορά την πληρότητα των διαβιβασθέντων από τις χώρες συνόλων στοιχείων, εάν ληφθούν υπόψη όλα τα σύνολα στοιχείων για τις οριστικές σειρές των παραρτημάτων I έως IV που διαβιβάστηκαν από τις 27 χώρες της ΕΕ και τη Νορβηγία, η πληρότητα αυτή αντιπροσωπεύει το 90% του συνόλου των απαιτούμενων στοιχείων. Αυτό συνιστά σημαντική βελτίωση της κατάστασης σε σχέση με την προηγούμενη έκθεση προς το Ευρωπαϊκό Κοινοβούλιο και το Συμβούλιο το 2007, αλλά το ποσοστό αυτό εξακολουθεί να είναι ανεπαρκές. Διάφορες χώρες λαμβάνουν μέτρα για να βελτιωθεί η διαθεσιμότητα των στοιχείων.

Τα προκαταρκτικά στοιχεία για το 2008 διαβιβάστηκαν από τις περισσότερες χώρες εντός της προθεσμίας που ορίζει ο κανονισμός. Ορισμένες χώρες απέστειλαν τα στοιχεία τους με καθυστέρηση, για παράδειγμα 20 ημέρες αργότερα από την προθεσμία στην περίπτωση του Βελγίου και της Ιταλίας, και με καθυστέρηση άνω του ένα μήνα στην περίπτωση της Ελλάδας και της Πολωνίας. Γενικά, η έγκαιρη υποβολή των στοιχείων δεν βελτιώθηκε για αυτά τα σύνολα στοιχείων σε σχέση με το περασμένο έτος, αλλά αυτό οφείλεται στο γεγονός ότι το έτος αναφοράς 2008 επηρεάστηκε από την εφαρμογή του NACE Αναθ.2. Γενικά, διατίθεται το 94% όλων των απαιτούμενων στοιχείων.

Εξακολουθούν να λείπουν στοιχεία ορισμένων σειρών για τα παραρτήματα V έως VII. Γενικά, διατέθηκε το 73 % όλων των απαιτούμενων στοιχείων για τα χρηματοοικονομικά παραρτήματα.

Η αξιολόγηση που παρουσιάζεται στον πίνακα 7 δείχνει μια γενική εκτίμηση της συμμόρφωσης για όλα τα κράτη μέλη στα οποία εφαρμόστηκε ο κανονισμός ΣΔΕ για το έτος αναφοράς 2007 (ΕΕ - 27 και Νορβηγία).

Η εκτίμηση βασίζεται στην έγκαιρη υποβολή, στην πληρότητα των στοιχείων και στον αριθμό των εκδοχών που δόθηκαν για τα τελικά στοιχεία του 2007 για τα παραρτήματα V έως VII καθώς και για τα προκαταρκτικά στοιχεία του 2008 για τα παραρτήματα I έως IV.

Οι χώρες έχουν χωριστεί σε τέσσερις κατηγορίες συμμόρφωσης:

VG = Πολύ καλός βαθμός συμμόρφωσης όλα τα απαιτούμενα στοιχεία (με ελάσσονος σημασίας εξαιρέσεις) διαβιβάστηκαν εγκαίρως.

G = Καλός βαθμός συμμόρφωσης, απουσία ορισμένων στοιχείων ή μικρές καθυστερήσεις στη διαβίβαση των στοιχείων

P = Τα στοιχεία ήταν εν μέρει διαθέσιμα αλλά υπήρχαν σοβαρές ελλείψεις όσον αφορά τη συμμόρφωση ή δεν τηρήθηκαν οι προθεσμίες.

N = Ένα μεγάλο μέρος των στοιχείων έλειπαν ή υπήρχαν μεγάλες καθυστερήσεις στη διαβίβαση στοιχείων.

Πίνακας 7. Συνολική αξιολόγηση της συμμόρφωσης

Χώρες | Συνολική επίδοση |

EE, ES, FR, LV, LT, HU, AT, PT, RO, SK, FI, SE, NO | VG |

BE, BG, CZ, DK ,DE, IE, IT, CY, LU, NL, PL, UK, SI | G |

GR | P |

MT | N |

Από τον παραπάνω πίνακα παρατηρείται ότι ο βαθμός συμμόρφωσης ήταν «πολύ καλός» ή «καλός» για τα περισσότερα κράτη μέλη. Επιπλέον, η Μάλτα κατέβαλε μεγάλες προσπάθειες για να επιλύσεις τα προβλήματα συμμόρφωσης που άρχισε να διαβιβάζει στοιχεία για τα προηγούμενα έτη αναφοράς. Όλα τα κράτη μέλη σκοπεύουν να αυξήσουν τον βαθμό συμμόρφωσης από το έτος αναφοράς 2008 και μετά.

Η Eurostat ανέλαβε δράση για την αύξηση του βαθμού συμμόρφωσης σε δύο τομείς. Πρώτον, υπέβαλε έκθεση συμμόρφωσης στην κατευθυντήρια ομάδα ΣΔΕ δύο φορές κατ' έτος και στην ομάδα διευθυντών των στατιστικών για τις επιχειρήσεις μία φοράς ετησίως. Ο γενικός διευθυντής της Eurostat απέστειλε επίσης επιστολές στους επικεφαλής των εθνικών στατιστικών υπηρεσιών στην προσπάθεια αντιμετώπισης περιστατικών σοβαρής μη συμμόρφωσης. Εκτός από την παρακολούθηση και την υποβολή εκθέσεων, πραγματοποιήθηκαν διμερείς επαφές για την διερεύνηση και την επίλυση προβλημάτων όσον αφορά τη συμμόρφωση.

Δεύτερον, η Eurostat προσπάθησε να βρει τρόπους για να διευκολύνει τη διαβίβαση στοιχείων, π.χ. με τη διευκόλυνση μορφότυπων διαβίβασης στοιχείων και με τον εξορθολογισμό των απαιτήσεων όσον αφορά τα στοιχεία, ιδίως μέσω του νέου κανονισμού αναδιατύπωσης για τις ΣΔΕ.

Η επιβάρυνση για τις επιχειρήσεις και μέτρα για τον περιορισμό της

Εισαγωγή

Η ανακοίνωση της Επιτροπής του Μαρτίου 2005 με τίτλο «Βελτίωση της νομοθεσίας για την ανάπτυξη και την απασχόληση» ορίζει ότι η απλούστευση αποτελεί μέτρο προτεραιότητας για την ΕΕ. Στην ανακοίνωση της Επιτροπής για τη μείωση της επιβάρυνσης συμμόρφωσης, τις προσπάθειες για απλούστευση και για καθορισμό προτεραιοτήτων στον τομέα των κοινοτικών στατιστικών [COM(2006) 693 τελικό], η δέσμευση αυτή αφορούσε ειδικότερα τις στατιστικές.

Όπως αναφέρθηκε παραπάνω, για να περιοριστεί η επιβάρυνση που υφίστανται οι πάροχοι στοιχείων και οι επιχειρήσεις, η αναδιατύπωση του κανονισμού ΣΔΕ αποσκοπεί να διατηρήσει την επιβάρυνση για τις επιχειρήσεις στα χαμηλότερα δυνατά επίπεδο και, για το λόγο αυτό, καταργήθηκαν ορισμένες υποχρεωτικές ή προαιρετικές μεταβλητές ή άλλαξε η συχνότητά τους από ετήσιες σε πολυετείς.

Ενέργειες για τη μείωση της επιβάρυνσης

Το παρόν τμήμα συνοψίζει τα μέτρα που έχουν λάβει τα κράτη μέλη τα τελευταία έτη για να περιορίσουν την επιβάρυνση για τις επιχειρήσεις.

Η Eurostat συνεργάζεται με τις εθνικές στατιστικές υπηρεσίες προκειμένου να εξεύρει τρόπους για τη μείωση της επιβάρυνσης των επιχειρήσεων Η αναδιατύπωση του κανονισμού ΣΔΕ μείωσε τον αριθμό των υποχρεωτικών μεταβλητών, μετατρέποντας τη συχνότητα ορισμένων μεταβλητών από ετήσια σε πολυετή και καταργώντας τις προαιρετικές μεταβλητές.

Επιπλέον, με την αναδιατύπωση του κανονισμού ΣΔΕ παρέχεται στις χώρες η δυνατότητα να συνεισφέρουν απλώς στα ευρωπαϊκά συνολικά στοιχεία (στοιχεία με επισήμανση CETO) χωρίς να υποχρεώνονται να παρέχουν λεπτομερή στοιχεία στην περίπτωση που τα στοιχεία δεν είναι επαρκώς αξιόπιστα για να δημοσιευθούν σε εθνικό επίπεδο.

Ορισμένα από τα μέτρα που λαμβάνουν τα κράτη μέλη συνδέονται με τον τρόπο που οργανώνουν τη συλλογή των στοιχείων ΣΔΕ. Τα περισσότερα κράτη μέλη χρησιμοποίησαν συχνά δειγματοληπτικές έρευνες. Με εξαίρεση ένα κράτος μέλος από τα 27, όλα τα άλλα έχουν χρησιμοποιήσει δειγματοληπτική έρευνα ή έναν συνδυασμό δειγματοληπτικής έρευνας και στοιχείων που έχουν συλλέξει από άλλες πηγές, εκτός από απογραφές. Τα κράτη μέλη έχουν επικεντρωθεί στην εφαρμογή νέων δειγματοληπτικών στρατηγικών για να μειώσουν τόσο το φόρτο των επιχειρήσεων όσο και τις δαπάνες των εθνικών στατιστικών υπηρεσιών.

Επιπροσθέτως, ορισμένες χώρες έχουν εξαιρέσει τις μικρές επιχειρήσεις από τις έρευνές τους και, αντί αυτών, χρησιμοποιούν διοικητικές πηγές στοιχείων σε συνδυασμό με εκτιμήσεις.

Σε πολλά κράτη μέλη υπάρχει έντονη και αυξανόμενη προτίμηση για τη χρησιμοποίηση διοικητικών πηγών στοιχείων αντί των ερευνών. Ωστόσο, υπάρχουν αρκετά εμπόδια όσον αφορά τη χρησιμοποίηση αποκλειστικά διοικητικών πηγών στοιχείων, λόγω του ότι τα διοικητικά στοιχεία κανονικά διαφέρουν από τα στατιστικά στοιχεία ως προς τους ορισμούς, τους μορφότυπους, τους κωδικούς, τα πρωτόκολλα διαβίβασης κτλ. Για το λόγο αυτό, απαιτείται πολιτική υποστήριξη για τη σύναψη συμφωνιών μεταξύ των εθνικών στατιστικών υπηρεσιών και των αρμόδιων κυβερνητικών οργανώσεων για την παραγωγή διοικητικών στοιχείων που θα εξυπηρετούν τους αντίστοιχους σκοπούς.

Η μετάβαση από τις έρευνες στη χρήση διοικητικών πηγών στοιχείων απαιτεί μια αρχική επένδυση με τη μορφή επιπλέον εσωτερικών πόρων και νέες προσαρμοσμένες μεθόδους εργασίας στο επίπεδο των εθνικών στατιστικών υπηρεσιών για να μπορέσουν να υπάρχουν οφέλη από άποψη αποτελεσματικότητας.

Ορισμένες χώρες έχουν επίσης αρχίσει να διερευνούν αμεσότερους τρόπους συλλογής στοιχείων, π.χ. απευθείας από λογαριασμούς εταιρειών. Το ιδανικό θα ήταν οι στατιστικές να παράγονται ως συμπληρωματικό προϊόν της τακτικής λογιστικής των επιχειρήσεων, η επεξεργασία των στοιχείων να είναι αυτοματοποιημένη, να υπάρχουν κοινά στοιχεία εντοπισμού που θα επέτρεπαν την χρησιμοποίηση των συλλεγόμενων πληροφοριών με τον αποτελεσματικότερο τρόπο και να ήταν αυτόματη η περαιτέρω κοινοποίηση των πληροφοριών, π.χ. προς την Eurostat, αμέσως μετά την επεξεργασία τους.

Συμπερασματικά, η επιβάρυνση για τις επιχειρήσεις είναι ένα θέμα που λαμβάνεται υπόψη κάθε φορά που γίνονται αλλαγές στις απαιτήσεις στοιχείων ή στις διαδικασίες παραγωγής στοιχείων. Ωστόσο, κύριος στόχος είναι η παραγωγή στοιχείων ΣΔΕ υψηλής ποιότητας, τα οποία ανταποκρίνονται στις ανάγκες των χρηστών με τρόπο αποδοτικό από άποψη κόστους.

ΠΕΡΑΙΤΕΡΩ ΕΞΕΛΙΞΕΙΣ

Το ευρωπαϊκό σύστημα στατιστικής εξετάζει διαρκώς τρόπους για την αντιμετώπιση νέων και νεοεμφανιζόμενων αναγκών για στατιστικές ενώ, παράλληλα, καταβάλλει σημαντικές προσπάθειες για τη μείωση τόσο της επιβάρυνσης για όσους συμμετέχουν δίνοντας απαντήσεις όσο και το κόστος της παραγωγής στατιστικών.

Επιπλέον, δεδομένης της αυξανόμενης σημασίας των ευρωπαϊκών στατιστικών – στο επίπεδο της ΕΕ – για την ανάπτυξη, την εφαρμογή, την παρακολουθηση και την αξιολόγηση των πολιτικών της ΕΕ, η Επιτροπή (Eurostat) εξέδωσε ανακοίνωση για τη μέθοδο παραγωγής των στατιστικών της ΕΕ - ένα όραμα για την επόμενη δεκαετία[9]. Η εν λόγω ανακοίνωση παρουσιάζει ένα όραμα για τη μεταρρύθμιση της μεθόδου παραγωγής των ευρωπαϊκών στατιστικών.

Στο πλαίσιο του προγράμματος MEETS για τον εκσυγχρονισμό και την καλύτερη ολοκλήρωση των στατιστικών επιχειρήσεων και εμπορίου, για το οποίο έγινε ήδη λόγος, λαμβάνονται έμπρακτα μέτρα για την υλοποίηση του οράματος αυτού. Οι στόχοι του προγράμματος είναι να αναπτυχθούν σύνολα-στόχοι δεικτών και να αναθεωρηθούν οι προτεραιότητες· να διαμορφωθεί ένα εξορθολογισμένο πλαίσιο στατιστικών επιχειρήσεων· και να εφαρμοστεί ένας ευφυέστερος τρόπος συλλογής στοιχείων και εκσυγχρονισμού και απλούστευσης του συστήματος Intrastat.

[1] Κανονισμός (ΕΚ) αριθ. 251/2009 της Επιτροπής, της 11 Μαρτίου 2009, για την εφαρμογή και την τροποποίηση του κανονισμού (ΕΚ) αριθ. 295/2008 του Ευρωπαϊκού Κοινοβουλίου και του Συμβουλίου όσον αφορά τις σειρές δεδομένων που πρέπει να καταρτιστούν σχετικά με τις στατιστικές διάρθρωσης των επιχειρήσεων και τις αναγκαίες προσαρμογές μετά την αναθεώρηση της στατιστικής ταξινόμησης προϊόντων ανά δραστηριότητα (CPA).

[2] Κοινή ονοματολογία των εδαφικών στατιστικών μονάδων (κανονισμός (ΕΚ) αριθ. 1059/2003).

[3] http://epp.eurostat.ec.europa.eu/portal/page/portal/eurostat/home

[4] http://epp.eurostat.ec.europa.eu/statistics_explained/index.php/Structural_business_statistics_overview

[5] ταξινόμηση στοιχείων με την επισήμανση CETO (συνεισφορά μόνο στα ευρωπαϊκά συνολικά στοιχεία):

Μεγάλες χώρες: DE, FR, IT, UK

Χώρες μέσου μεγέθους: BE, DK, ES, GR, IE, NL, AT, PL, PT, FI, SE, NO

Μικρές χώρες BG, CZ, EE, CY, LV, LT, LU HU, MT, RO, SI, SK

[6] Η παραγωγή αντιτύπων διακόπηκε το 2010.

[7] Οι συντελεστές διακύμανσης υπολογίστηκαν για τα τελικά στοιχεία του 2007 για τις σειρές 1A, 2A, 3B και 4A (παραρτήματα I-IV), με βάση τη NACE Αναθ.1.1, τριψήφιο επίπεδο (ομάδες) ή ομαδοποιήσεις όπως ορίζονται στο τμήμα 9 του παραρτήματος 1 του κανονισμού ΣΔΕ

[8] ΕΕ L 340 της 19.12.2008 – [απόφαση αριθ. 1297/2008/ΕΚ του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008, περί προγράμματος εκσυγχρονισμού των ευρωπαϊκών στατιστικών επιχειρήσεων και εμπορίου (MEETS)].

[9] COM(2009) 404 τελικό: Ανακοίνωση της Επιτροπής προς το Ευρωπαϊκό Κοινοβούλιο και το Συμβούλιο σχετικά με τη μέθοδο παραγωγής των στατιστικών της ΕΕ: ένα όραμα για την επόμενη δεκαετία.